Begrotingsrede: Dít gaan jou sak trefTito Mboweni, minister van finansies, lewer die 2019-begrotingsrede [20 Februarie 2019]. (Foto: Elmond Jiyane, GCIS) Mboweni het in Oktober 2018 tydens die mediumtermynbegrotingsrede beraam dat die 2018-’19-belastinginkomste R1,3 biljoen (trillion) sal wees, met besteding op R1,5 biljoen (trillion). Die verwagting was dus dat daar ŉ tekort van R215 miljard sou wees. Die verwagte ekonomiese groei vir 2018 was 0,7%. “Maar baie van die risiko’s waaroor ons gewaarsku het, het ŉ werklikheid geword,” het Mboweni gesê. “Ons verwag nou ŉ stadiger maar steeds stabiele herstel ná 2018 se tegniese resessie. Die verwagting is nou dat die ware BBP-groei in 2019 sal styg tot 1,5% en matig sal verstewig tot 2,1% in 2021.” Die minister het gesê Suid-Afrika word beïnvloed deur die stand van die wêreldekonomie en makro-ekonomiese toestande het bygedra tot swakker ekonomiese verwagtinge. Volgens Mboweni is belastinginkomste afwaarts aangepas met R15,4 miljard sedert die mini-begrotingsrede. In 2019-’20 sal bykomende belastingmaatreëls ingestel word. “Daar sal ŉ effense opwaartse aanpassing van die belastingvrye perk vir persoonlike belasting wees, en geen verandering in die huidige persoonlike inkomstebelastingperke nie. Saam sal dit R12,8 miljard invorder,” het hy gesê. Alkoholverbruikers en rokers sal soos gewoonlik in die komende boekjaar meer vir dié plesiertjies opdok met aksynsbelasting wat verhoog sal word. Goeie nuus is dat die regering saam met die Onafhanklike Kommunikasie-owerheid van Suid-Afrika (Okosa) wil werk om spektrum te lisensieer en sodoende te verseker dat die koste van data afgebring word. Die regering sal in dié verband vir Okosa die nodige hulpbronne gee om die mandaat uit te voer. Soos gewoonlik sal maatskaplike toelae ook in die nuwe boekjaar verhoog. Ouderdomstoelae, gestremdheidstoelae en versorgingstoelae sal met R80 verhoog. Pleegsorgtoelae verhoog met R40 tot R1 000. Kindertoelae sal in April verhoog word tot R420 en in Oktober tot R430. Altesaam R567 miljard is toegewys vir die betaling van maatskaplike toelae. Die algemene brandstofheffing gaan met 15c per liter toeneem en die padongelukkefondsheffing met 5c. Die algemene brandstofheffing verhoog tot R3,52 per liter petrol en R3,37 per liter diesel. Die padongelukkefondsheffing verhoog tot R1,98 per liter vir petrol én diesel. Die heffingtoenames sal op 3 April in werking tree. Koolstofbelasting op brandstof van 9c per liter op petrol en 10c per liter op diesel sal op 6 Junie in werking tree.